b"\n_START_ARTICLE_\nKartografian historia\n_START_SECTION_\nVarhaisimmat kartat\n_START_PARAGRAPH_\nEnsimm\xc3\xa4iset kartat eiv\xc3\xa4t kuvanneet maata vaan taivasta. T\xc3\xa4htitaivasta kuvattiin jo Lascaux'n luolamaalauksissa noin vuonna 16500 eaa. ja El Castillossa Espanjassa noin vuonna 12000 eaa._NEWLINE_Varhaisimpia maantieteellisi\xc3\xa4 karttoja laativat muinaiset egyptil\xc3\xa4iset, babylonialaiset ja foinikialaiset. Vanhin tunnettu kartta on babylonialainen savitaulukartta noin vuodelta 2500 eaa. Muinaisessa Babyloniassa karttoja laadittiin jo varsin tarkkojen maanmittausmenetelmien avulla.\n_START_SECTION_\nTieteellisen kartografian synty\n_START_PARAGRAPH_\nPohjan tieteelliselle kartografialle loi kreikkalainen Eratosthenes (n. 276\xe2\x80\x93194 eaa.) ottamalla k\xc3\xa4ytt\xc3\xb6\xc3\xb6n pituus- ja leveyspiirit sek\xc3\xa4 arvioimalla maapallon ymp\xc3\xa4rysmitan._NEWLINE_Ptolemaios (90\xe2\x80\x93168) oli ensimm\xc3\xa4inen, joka astronomian ja matematiikan avulla pyrki maan muotojen t\xc3\xa4sm\xc3\xa4lliseen esitt\xc3\xa4miseen. H\xc3\xa4n mullisti py\xc3\xb6re\xc3\xa4n maan muotojen esitt\xc3\xa4misen kaksiulotteisella kartalla k\xc3\xa4ytt\xc3\xa4m\xc3\xa4ll\xc3\xa4 perspektiiviprojektiota.\n_START_SECTION_\nRooman valtakunta\n_START_PARAGRAPH_\nAntiikin Rooman tunnetuimpia kartografeja oli ensimm\xc3\xa4isell\xc3\xa4 vuosisadalla el\xc3\xa4nyt hispanialainen Pomponius Mela. H\xc3\xa4nen p\xc3\xa4\xc3\xa4teoksensa De situ orbis julkaistiin 1471._NEWLINE_Varhaisin tunnettu tiekartta on Tabula Peutingeriana. Se on ainoa s\xc3\xa4ilynyt karttadokumentti Rooman tieverkostosta. Alkuper\xc3\xa4inen kartta on per\xc3\xa4isin noin vuodelta 400. S\xc3\xa4ilynyt dokumentti on 1200-luvulla tehty kopio, jota s\xc3\xa4ilytet\xc3\xa4\xc3\xa4n It\xc3\xa4vallan kansalliskirjastossa Wieniss\xc3\xa4. Vuonna 2007 se p\xc3\xa4\xc3\xa4si Unescon maailmanmuistolistalle.\n_START_SECTION_\nMuinainen Kiina\n_START_PARAGRAPH_\nVarhaisimmat tunnetut kiinalaiset kartat ovat per\xc3\xa4isin 400-luvulta eaa. N\xc3\xa4m\xc3\xa4 Qin-valtakunnan aikaiset kartat l\xc3\xb6ydettiin kaivauksissa vuonna 1986. Ne on piirretty musteella seitsem\xc3\xa4\xc3\xa4n puupalikkaan, joiden kuvaama alue on osittain p\xc3\xa4\xc3\xa4llekk\xc3\xa4inen. Karttoihin on merkitty jokia, teit\xc3\xa4 ja hallinnollisia alueita neli\xc3\xb6nmuotoisilla symboleilla, sek\xc3\xa4 et\xc3\xa4isyyksi\xc3\xa4 paikkoihin, joista voi ker\xc3\xa4t\xc3\xa4 erilaista puutavaraa. Kyseess\xc3\xa4 on siis varhaisin tunnettu talouskartta-aineisto.\n_START_SECTION_\nKeskiajan kartat\n_START_PARAGRAPH_\nKeskiajan Euroopassa laadittiin maailmankarttoja, joista k\xc3\xa4ytet\xc3\xa4\xc3\xa4n nimityst\xc3\xa4 mappae mundi. Ne kuvasivat eri ilmastovy\xc3\xb6hykkeit\xc3\xa4 tai maanosia. Karttoja on s\xc3\xa4ilynyt noin 1100 kappaletta; niiden koko, asettelu ja tarkkuus vaihtelevat huomattavasti. Muuan keskiaikainen karttatyyppi tunnetaan nimell\xc3\xa4 T-O-kartta. Nykyajan karttoihin verrattuna ne olivat hyvin ep\xc3\xa4t\xc3\xa4sm\xc3\xa4llisi\xc3\xa4, mutta niit\xc3\xa4 ei ollutkaan tarkoitettu suunnistamiseen vaan pedagogisiksi apuv\xc3\xa4lineiksi. Keskiajan loppupuolella, renessanssin ajatusten noustessa hiljalleen esiin, l\xc3\xb6ydettiin uudelleen antiikin kreikan matemaattinen tiet\xc3\xa4mys, ja alettiin tehd\xc3\xa4 my\xc3\xb6s navigointiin tarkoitettuja karttoja, jotka kuvasivat rantaviivaa hyvinkin yksityiskohtaisesti.\n_START_SECTION_\nL\xc3\xb6yt\xc3\xb6retkien ajan kartografia\n_START_PARAGRAPH_\nPortugalilainen ylimys Henrik Purjehtija alkoi 1400-luvulla valmistella t\xc3\xa4htitieteilij\xc3\xb6iden ja maantieteilij\xc3\xb6iden avulla kompassia ja muita apuv\xc3\xa4lineit\xc3\xa4 merenkulun helpottamiseksi. Tunnetuin h\xc3\xa4nen avustajistaan oli katalonialainen kartografi Jehud\xc3\xa0 Cresques. H\xc3\xa4n pyrki laatimaan tarkan kartan Afrikan rannikosta._NEWLINE_Kristoffer Kolumbuksen mukana purjehtinut Juan de la Cosa oli ensimm\xc3\xa4inen kartografi, jonka maailmankartassa esiintyiv\xc3\xa4t molemmat Amerikan mantereet._NEWLINE_Ensimm\xc3\xa4isen\xc3\xa4 tieteellisen\xc3\xa4 karttana pidet\xc3\xa4\xc3\xa4n Diogo Ribeiron karttaa vuodelta 1527; se esitt\xc3\xa4\xc3\xa4 jo varsin t\xc3\xa4sm\xc3\xa4llisesti V\xc3\xa4li- ja Etel\xc3\xa4-Amerikan muodot, ja demonstroi ensi kerran Tyynenmeren valtavan koon._NEWLINE_Gerhardus Mercator (1512\xe2\x80\x931594) oli flaamilainen kartografi, joka kehitti merenkulun tarpeisiin uuden karttaprojektion, Mercatorin projektion, jossa ilmansuunnat ja niiden v\xc3\xa4liset kulmat ovat kaikkialla oikein._NEWLINE_Turkkilaisen kartografi Piri Reisin 1500-luvun alussa laatimat Amerikan kartat ovat l\xc3\xb6ytyneet vasta 1900-luvulla. Niiden tarkkuus on h\xc3\xa4mm\xc3\xa4stytt\xc3\xa4nyt tutkijoita, ja on syntynyt kiistaa siit\xc3\xa4, mit\xc3\xa4 alueita turkkilaiset todella tunsivat ja mitk\xc3\xa4 karttamerkinn\xc3\xa4t ovat vain arvailua.\n_START_SECTION_\nModerni kartografia\n_START_PARAGRAPH_\nGreenwichin meridiaanista tuli vuonna 1884 kansainv\xc3\xa4linen nollameridiaani, mik\xc3\xa4 oli ensimm\xc3\xa4inen yhteinen standardi maailman kartoitukselle._NEWLINE_Tekninen kehitys muokkasi kartoista pikku hiljaa yh\xc3\xa4 tarkempia. Kompassin, kaukoputken ja sekstantin k\xc3\xa4ytt\xc3\xb6\xc3\xb6notto sek\xc3\xa4 trigonometrian hy\xc3\xb6dynt\xc3\xa4minen loivat pohjan modernille kartografialle. Kirjapainotaito mahdollisti karttojen tehokkaan hy\xc3\xb6dynt\xc3\xa4misen uudella ajalla.\n_START_SECTION_\nSatelliittikuvaus ja tietokonekartat\n_START_PARAGRAPH_\nTietokoneiden k\xc3\xa4ytt\xc3\xb6 ja satelliittien hy\xc3\xb6dynt\xc3\xa4mien tekiv\xc3\xa4t jo 1900-luvulla kartoista entist\xc3\xa4 tarkempia, mutta 2000-luvun alussa ne my\xc3\xb6s mullistivat karttojen k\xc3\xa4yt\xc3\xb6n. Kun NASA vuonna 2000 poisti GPS-signaalilta siviilih\xc3\xa4irinn\xc3\xa4n ja julkaisi laajan satelliittikuva-aineiston, tulivat reaaliaikainen satelliittipaikannus ja internetpohjaiset karttapalvelut satelliittikuvineen tavallisten ihmisten ulottuville."